***Πέμπτη 2 Φεβρουαρίου 2017***

***Δελτίο Τύπου***

**ΣΥΝΕΝΤΕΥΞΗ ΤΥΠΟΥ**

* **ΠΕ.Α.Π.: 2,5 παραγωγικά χρόνια ειλικρινούς προσπάθειας δίπλα στους πολίτες**
* **Σύγκρουση Αντίληψης με τα οργανωμένα παλαιοκομματικά συμφέροντα του Δήμου**
* **Η χειραγωγούμενη Διοίκηση ενός ετερόφωτου Δημάρχου, δίχως όραμα, σχέδιο και προοπτική**

**Μαρίνα Πατούλη: «*Θα συμβάλλω για ένα Δήμο ΠΡΩΤΑΓΩΝΙΣΤΗ και όχι ουραγό των εξελίξεων»***

Απευθυνόμενη στους συμπολίτες της, με ξεκάθαρο πολιτικό λόγο, η ανεξάρτητη δημοτική Σύμβουλος Λυκόβρυσης – Πεύκης, πρώην πρόεδρος του ΝΠΔΔ ΠΕ.Α.Π. και Εντεταλμένη Σύμβουλος Πολιτισμού του ΕΔΔΥΠΠΥ κα Μαρίνα Πατούλη – Σταυράκη, σε συνέντευξη εφ’ όλης της ύλης που παρέθεσε, την Πέμπτη 2 Φεβρουαρίου (στο Κέντρο Τέχνης και Πολιτισμού του Δήμου Αμαρουσίου), ανέλυσε τους λόγους που την οδήγησαν σε **παραίτηση** αλλά και **ανεξαρτητοποίηση**, ενώ παρουσίασε το **έργο «παρακαταθήκη»,** όπως το χαρακτήρισε η ίδια που αφήνει, μετά από **2,5 παραγωγικά χρόνια ειλικρινούς προσπάθειας,** για την επόμενη Διοίκηση του Νομικού Προσώπου (ΠΕ.Α.Π.) του Δήμου.

* ***«Η Διοίκηση του Δήμου Λυκόβρυσης – Πεύκης θεωρεί τους δημοτικούς χώρους ιδιοκτησιακό καθεστώς της»***

Στην έναρξη της ομιλίας της εξήγησε τους λόγους απαγόρευσης για τους οποίους αναγκάστηκε να δώσει συνέντευξη μακριά από τις δημοτικές αίθουσες του Δήμου Λυκόβρυσης – Πεύκης, **με αποκλειστική ευθύνη της Διοίκησης του Δημάρχου κ. Μαυρίδη,** στερώντας της το αναφαίρετο και συνταγματικό δικαίωμα για την δημοκρατική ενημέρωση των συμπολιτών της.

* ***Νέα Οραματική Αντίληψη στην Αυτοδιοίκηση: «Διαχωρίζω τη θέση μου από το παλιό κατεστημένο και την απλή διαχείριση της καθημερινότητας»***

Δίνοντας από την αρχή το στίγμα **της Νέας Αντίληψης ιδεών και αρχών** που την εκφράζει και υιοθετεί απαρέγκλιτα από την πρώτη ημέρα ενασχόλησής της με την Αυτοδιοίκηση, **διαχωρίζοντας, όπως τόνισε, τη θέση της *«από το παλιό, από τη μετριότητα, από τη μιζέρια και το απαρχαιωμένο μοντέλο διοίκησης του Δήμου»*.** **Η κα Πατούλη μίλησε για τις αταλάντευτες αρχές της που υπηρετούν ένα σύγχρονο μοντέλο Διοίκησης**, απαλλαγμένο από παλαιοκομματικές αγκυλώσεις απλής διαχείρισης της καθημερινότητας, που θέτει σε προτεραιότητα ένα οραματικό σχέδιο ανάπτυξης του Δήμου, με εξωστρέφεια, αυτοπεποίθηση και προοπτική. Όπως σημείωσε χαρακτηριστικά: *«****Η Διοίκηση του Δήμου έχει χάσει τον αρχικό της οραματικό προορισμό,*** *διότι έκανε εκπτώσεις σε αρχές και αξίες που θεωρώ προσωπικά απαράβατους κανόνες. Μια Διοίκηση που αυτοπεριορίζεται,* ***περιχαρακώνεται σε ένα ασαφές πλαίσιο χωρίς πυξίδα****. Χωρίς προοπτική»*. Αφήνοντας σαφείς αιχμές για τον τρόπο με τον οποίο ασκείται η σημερινή Διοίκηση **με ευθύνη του Δημάρχου κ. Μαυρίδη**, η ίδια δήλωσε ότι *«Σταθερή μου στόχευση ήταν και παραμένει η συμβολή μου στη* ***δημιουργία ενός Δήμου που δε θα αποτελεί ουραγό των εξελίξεων,*** *αλλά θα διαδραματίσει πρωταγωνιστικό ρόλο στην Αυτοδιοίκηση, ώστε να καταστεί Δήμος πρότυπο»*.

* ***«Έργο 2,5 ετών δημιουργίας και προσφοράς - Η παρακαταθήκη για την επόμενη Διοίκηση του ΠΕ.Α.Π.»***

Παρουσιάζοντας το έργο «παρακαταθήκη» που φέρει την προσωπική της ανανεωτική σφραγίδα, **η κα Πατούλη ανέλυσε τα οφέλη** μιας παραγωγικής – δημιουργικής πορείας 2 και πλέον ετών, σε όλους τους τομείς άσκησης των καθηκόντων της, ως Πρόεδρος του Νομικού Προσώπου, εφαρμόζοντας **ένα νέο μοντέλο διοίκησης**, μια νέα φιλοσοφία αρχών, που βασίστηκε σε **3 άξονες:**

* **οικονομικός εξορθολογισμός – λογοδοσία – διαφάνεια**
* **κοινωνική πολιτική**
* **ανθρωποκεντρικός προσανατολισμός – Με σύνθημα: «Ο Πολιτισμός δίπλα στον Άνθρωπο»**
* ***«Νοικοκύρεμα – Οικονομικός Εξορθολογισμός»***

Από την πρώτη στιγμή έθεσε τις βάσεις για οικονομικό νοικοκύρεμα, μετά και τα πορίσματα τα πορίσματα του Διαχειριστικού Ελέγχου, **πετυχαίνοντας:**

1. **Μηδενισμό του υπέρογκου χρέους** που παρελήφθη από την προηγούμενη Διοίκηση, ύψους 400.000 ευρώ.
2. **Την περιστολή των υπέρογκων δαπανών** από τις αλόγιστες απευθείας αναθέσεις που κατά κανόνα εφάρμοζε η προηγούμενη Διοίκηση,
3. **Μείωση λειτουργικών δαπανών** χωρίς να πλήττεται η ποιότητα των παρεχόμενων υπηρεσιών.
4. **Σωστό προγραμματισμό** για τη διεκδίκηση και την αξιοποίηση κονδυλίων από εθνικά και ευρωπαϊκά προγράμματα.

* ***«Εφαρμογή γενναίας κοινωνικής πολιτικής σε καιρούς οικονομικής κρίσης»***

Υλοποιώντας ουσιαστικά μια **γενναία κοινωνική πολιτική η κα Πατούλη ανέφερε:**

1. **Μειώσαμε 30% τις συνδρομές** **σε όλες τις αθλητικές και καλλιτεχνικές δομές,** διευρύνοντας επίσης τις εκπτώσεις για τις ευάλωτες κοινωνικές ομάδες. Κάποιοι θορυβήθηκαν τόσο πολύ από τις τολμηρές μειώσεις που εκφράστηκαν απόψεις για πιθανή κατάρρευση του Νομικού Προσώπου. Ωστόσο όπως ήδη έχω ανακοινώσει, δύο χρόνια μετά τα έσοδα ισοσκελίστηκαν και το 2017 αναμένουμε ταμειακό πλεόνασμα σε σχέση με την προηγούμενη διοίκηση. Αυτό αποδεικνύει στην πράξη ότι περιθώρια άσκησης ουσιαστικής κοινωνικής πολιτικής υπάρχουν, αρκεί αυτά να αποδεικνύονται στην πράξη και όχι να χρησιμοποιούνται για επικοινωνιακούς λόγους.
2. **Πετύχαμε αύξηση των μελών σε όλα τα τμήματα.**
3. **Δημιουργήσαμε νέες δομές.**
4. **Υλοποιήσαμε** **εκατοντάδες δωρεάν εκδηλώσεις για όλους**, γιατί πιστεύαμε ακράδαντα ότι η συμμετοχή στον πολιτισμό είναι αναφαίρετο δικαίωμα για όλους και κανένας οικονομικός περιορισμός δεν πρέπει να τον ακυρώνει.
5. **Διοργανώσαμε** **φιλανθρωπικές εκδηλώσεις** που προάγουν τις αξίες της κοινωνικής αλληλεγγύης και του Ανθρωπισμού.

* ***«Καινοτομίες – Ανανεωτικές Τομές & Οφέλη σε κάθε τομέα δράσης του ΠΕ.Α.Π.»***

Μέσα από μια ολοκληρωμένη στρατηγική πετύχαμε πολλά, όπως τόνισε η κα Πατούλη. Συγκεκριμένα:

1. **Ανασύνθεση καλλιτεχνικών δομών:**

* **Αναζωογονήσαμε το** **Δημοτικό Ωδείο Πεύκης**, δημιουργώντας νέα τμήματα και αυξάνοντας τα μέλη του (μαθητές). Παράλληλα δημιουργήσαμε την brillante classic orchestra υπό τη διεύθυνση της μαέστρου κας Κατερίνας Βαφειάδου.
* **Ανασυστήσαμε τη** **θεατρική ομάδα του ΠΕ.Α.Π.**, με σκηνοθέτη τον κ. Νικόλαο Μίχα, διευρύνοντας τα μέλη του σε 75 άτομα.
* **Δημιουργήσαμε** **νέο τμήμα θεατρικού παιχνιδιού** με εξειδικευμένο προσωπικό θεατρολόγων – παιδαγωγών.

1. **Διαπολιτισμική σύνδεση καλλιτεχνικών δομών του ΠΕ.Α.Π.**

Για την παρουσίαση ενός ολοκληρωμένου καλλιτεχνικού θεάματος, παρέχοντας ποιοτική ψυχαγωγία, εντελώς δωρεάν μέσα από την παραγωγή – δημιουργία πολιτισμού (θεατρικά, χορωδιακά, μουσικά, χορευτικά δρώμενα).

1. **Συμπόρευση παιδείας και πολιτισμού:**

Ως διοίκηση θεωρούσαμε χρέος να είμαστε δίπλα στη νεολαία μας, υλοποιώντας μια σειρά από εκπαιδευτικές δράσεις και συλλογικές εκδηλώσεις, ενισχύοντας τη σχέση εμπιστοσύνης που έχουμε χτίσει με τα παιδιά και τις οικογένειές τους, θέτοντας ταυτόχρονα κοινούς στόχους στα πλαίσια των εκπαιδευτικών αναγκών αλλά και της πολιτιστικής ανάπτυξης του Δήμου μας.

1. **Διεύρυνση συνεργασιών με τοπικούς πολιτιστικούς, αθλητικούς & περιβαλλοντικούς συλλογικούς & φορείς της Πολιτείας.**
2. **Αναβάθμιση ΦΕΣΤΙΒΑΛ ΠΑΙΔΙΟΥ, υπό την αιγίδα της Κ.Ε.Δ.Ε. χωρίς καμία οικονομική επιβάρυνση για το Δήμο.**
3. **Διαδημοτικές συνεργασίες μέσω του Εθνικού Διαδημοτικού Δικτύου Υγιών Πόλεων:**

Μέσα από το 1ο πιλοτικό πρόγραμμα διαδημοτικών πολιτιστικών δρωμένων, που συμμετείχαν 40 Δήμοι της Αττικής, καταφέραμε να αναδείξουμε το Δήμο Λυκόβρυσης – Πεύκης σε πρωταγωνιστή πολιτισμού, υλοποιώντας δεκάδες δωρεάν εκδηλώσεις για τους πολίτες, στοχεύοντας στην πανελλήνια προβολή και ανάδειξη του Δήμου μας στο πολιτιστικό γίγνεσθαι.

* «***Το ΠΕ.Α.Π. πρότυπο Οργανισμού – Οραματικοί Στόχοι»***

Στην παρουσίαση του έργου της έκανε λόγο για τους οραματικούς στόχους που είχε θέσει η Διοίκησή της για τα επόμενα 2,5 έτη, ώστε να γίνει το ΠΕ.Α.Π. πρότυπο οργανισμού και αφορούσαν σε:

1. **Εκσυγχρονισμό** διοικητικής και οικονομικής λειτουργίας με την έκδοση ηλεκτρονικής κάρτας και υιοθέτηση σύγχρονων μεθόδων πληρωμών.
2. **Κάρτα εθελοντή ΠΕΑΠ** με ανταποδοτικά οφέλη στους κατόχους της, στις συνδρομές των τμημάτων.
3. **Περαιτέρω επέκταση και διεύρυνση της κοινωνικής πολιτικής.**
4. **Δημιουργία νέων** **τμημάτων**, καλλιτεχνικού, αθλητικού και περιβαλλοντικού χαρακτήρα όπως δημιουργική γραφή, υποκριτική στο φακό, κεραμική.
5. **Ολική ανακατασκευή** **του Πνευματικού Κέντρου Λυκόβρυσης** με δημιουργία δεύτερης θεατρικής σκηνής, μικρότερης, στα πρότυπα του Δημοτικού Θεάτρου Πεύκης.
6. **Διαμόρφωση αίθουσας πνευματικών αθλημάτων** όπως το σκάκι και το μπριτζ.
7. **Δίκτυο ανοικτών χώρων πολιτισμού**, όπως ανοικτό θέατρο και δημοτικό κινηματογράφο.
8. Αξιοποίησητης συνεργασίας με το ΕΔΔΥΠΠΥ μέσω της **υπογραφής πρωτοκόλλων συνεργασίας** με κορυφαία πολιτιστικά ιδρύματα και ειδικότερα το Ίδρυμα Νιάρχου, το Ίδρυμα Λάτση και τη Στέγη Γραμμάτων και Τεχνών του Ιδρύματος Ωνάση.
9. **Υλοποίηση προγράμματος «Πολιτισμός στη γειτονιά».**
10. **Αναμόρφωση και εμπλουτισμός του Φεστιβάλ Παιδιού** με αφορμή την 40η διοργάνωση το 2017.

* ***«Κέρδος η πολιτιστική εξωστρέφεια αρκεί να αξιοποιηθεί σωστά στο μέλλον»***

Αξίζει να σημειωθεί ότι ο συνδυαστικός και στρατηγικός στόχος της Διοίκησης της ήταν η **ανάδειξη του δήμου σε κοιτίδα πολιτισμού** και του **νομικού προσώπου σε πρότυπο πολιτιστικών δομών**. Η κατάκτηση της πολιτιστικής εξωστρέφειας, όπως ανέφερε χαρακτηριστικά **η κα Πατούλη** *«θα μπορεί να συμβάλλει στο μέλλον, εφόσον δοθεί ιδιαίτερα μέριμνα, στην* ***τόνωση της εμπορικότητας, της επιχειρηματικότητας και της δημιουργίας θέσεων εργασίας στο Δήμο μας****»*.

* ***«Απολογισμός έργου με ξεκάθαρα συνδυαστικά αποτελέσματα κόντρα στην παλιά κατεστημένη αντίληψη»***

Κατά τη διάρκεια της ομιλίας **η κα Πατούλη** πρόσθεσε: *«Θεωρώ επίτευγμα εξαιρετικό τη* ***συνδυαστική κατάκτηση των τριών επιμέρους στοχεύσεων*** *που είχε η Διοίκησή μου, στόχων που φαινομενικά ομοιάζουν αντίθετοι μεταξύ τους.*

***Α) Εξοικονόμησα έτσι τους αναγκαίους οικονομικούς πόρους*** *ώστε να μηδενίσω το υπέρογκο χρέος που παρέλαβα επιδεικνύοντας υψηλή διαχειριστική ευθύνη και αυστηρή προσήλωση στην οικονομική εξυγίανση και διασφάλιση της βιωσιμότητας του Νομικού προσώπου.*

***Β) Εφάρμοσα κοινωνική πολιτική***

***Γ) Ουσιαστικά στα 2,5 χρόνια πέτυχα να παραχθεί υψηλού επιπέδου πολιτιστικό προϊόν, με εκδηλώσεις μηδενικού κόστους****, αντλώντας δυνατότητες που εμπνεύστηκα και καλλιέργησα η ίδια μέσα από τις διαδημοτικές συνεργασίες.*

*Αν υπηρετούσα και εγώ τις αρχές μιας παλαιοκομματικής Διοίκησης, όπως πρεσβεύει η Διοίκηση Μαυρίδη, θα είχα ακολουθήσει την πεπατημένη συνταγή της παράδοσης στην επόμενη διοίκηση τουλάχιστον του ίδιου χρέους που παρέλαβα, χωρίς κάνεις να με κατηγορήσει για αυτό.* ***Επέλεξα όμως συνειδητά έναν διαφορετικό δρόμο****, τον οποίο υπηρέτησα με επιτυχία, όχι στη βάση του αναντικατάστατου, όπως μερικοί τεχνηέντως θέλουν να μου αποδώσουν, αλλά στην υπεύθυνη και δυναμική αξιοποίηση των όσων ήδη έχουν επιτευχθεί, με κριτήριο την αποδεδειγμένη γνώση και αποτελεσματικότητα που διακρίνει το έργο μου»*.

* **«Παραίτηση από τη θέση της Προέδρου του ΠΕ.Α.Π.»**

**Η άρνηση – αναβλητικότητα του Δημάρχου Λυκόβρυσης – Πεύκης, από τον Ιούλιο του 2016, να δώσει ξεκάθαρη στήριξη και εχέγγυα στη συνέχιση της ολοκληρωμένης στρατηγικής πορείας του ΠΕ.Α.Π.** που συντόνιζε και οργάνωνε επί 2,5 έτη η κα Πατούλη, αποτέλεσε τον βασικότερο λόγο της παραίτησής της από Πρόεδρος του Νομικού Προσώπου, όπως εξήγησε η ίδια στους δημοσιογράφους. Μάλιστα ανέφερε, πως: *«****Η χρονική στιγμή που επέλεξα για την παραίτησή μου δεν έθετε στον παραμικρό κίνδυνο το Νομικό Πρόσωπο σε όλα τα επίπεδα*** *(ψήφιση προϋπολογισμού 2017, ισολογισμών και απολογισμών προηγούμενων ετών, διασφάλιση μισθοδοσίας εργαζομένων καθώς και της εύρυθμης λειτουργίας συνολικά του ΝΠΔΔ), έχοντας μάλιστα εξασφαλίσει ένα πλήρες πρόγραμμα δρωμένων μέχρι το τέλος Ιανουαρίου»*. Παράλληλα, **η αποκαλυπτική στάση του Δημάρχου κ. Μαυρίδη σε κατ’ ιδίαν συνάντησή τους, λέγοντας χαρακτηριστικά** ότι: *«εγώ και να σε προτείνω για Πρόεδρο, ως Δήμαρχος, η παράταξη θα σε καταψηφίσει»* ήταν ακόμη ένας **απαξιωτικός τρόπος προσέγγισης του ζητήματος από τον ίδιο**, που φανέρωνε την πλήρη αδυναμία του να ηγηθεί και να διοικήσει την παράταξή του.

* ***«Ανεξαρτητοποίηση μετά από συνεχιζόμενες & οργανωμένες επιθέσεις στο πρόσωπο της ίδιας και της οικογένειάς της – Εκπτώσεις αρχών και αξιών της Διοίκησης Μαυρίδη, που υπονομεύουν το μέλλον του Δήμου»***

Η κα Πατούλη αναλύοντας διεξοδικά τους συσσωρευτικούς λόγους που την οδήγησαν σε ανεξαρτητοποίηση από τη δημοτική παράταξη «Η Πόλη της Ζωής μας» άφησε σαφείς αιχμές τόσο για τις **οργανωμένες επιθέσεις «πολιτικής εξόντωσης» που δέχτηκε η ίδια εδώ και 2,5 χρόνια** και στην **μεροληπτική στάση του Δημάρχου καθώς και στις εκπτώσεις αρχών και αξιών της Διοίκησης Μαυρίδη** που υπονομεύουν το μέλλον του Δήμου. **Αρχές όπως δήλωσε η ίδια** *«****της αξιοκρατίας, της διαφάνειας, της δημοκρατίας, της αναπτυξιακής προοπτικής που αντικαταστάθηκαν από τον παλαιοκομματισμό, τα συντεχνιακά συμφέροντα πρότερων Διοικήσεων, την αναξιοκρατία, τις δημόσιες προσβολές - στοχοποιήσεις προσώπων και την αντιαναπτυξιακή λογική που καθ’ ολοκληρίαν επικρατεί στη σημερινή λειτουργία του Δήμου*»**. Αυτό το **νοσηρό αυτοδιοικητικό κλίμα** που βίωσε και βιώνει η κα Πατούλη έγινε η αιτία της ανεξαρτητοποίησής της, που παρουσίασε μέσα από κάποια **ενδεικτικά παραδείγματα,** όπως:

1. **Ο Διαχειριστικός Έλεγχος που διενεργήθηκε στο ΠΕ.Α.Π. με τη σύμφωνη γνώμη του Δημάρχου και την ομόφωνη απόφαση του Δ.Σ. του Νομικού Προσώπου**: Η παρουσίαση των πορισμάτων στο Δήμαρχο, θεσμικά ως όφειλα πριν την τελική τους αναλυτική δημοσιοποίηση, μου έδωσε την αίσθηση ότι **ήθελε να τα υποβαθμίσει,** αν και αφορούσαν, μεταξύ άλλων, σε «ανεπάρκειες», «παρατυπίες» και «κατατμήσεις» της πρότερης Διοίκησης, της οποίας υπήρξε μέλος ο ίδιος. Επίσης, δε μπορώ να αποκλείσω βέβαια το γεγονός πως η στάση του αυτή συνδέεται και με την με μετέπειτα δημόσια δήλωσή του, όπως καταγράφηκε σε συνεδρίαση του Δημοτικού Συμβουλίου, ότι ***«στα πορίσματα του Διαχειριστικού Ελέγχου δε βρέθηκε και τίποτα».***
2. **Ζητήματα Διαφάνειας – Αίτημα Διαχειριστικού Ελέγχου και στο έτερο Νομικό Πρόσωπο του Δήμου, το ΚΟΙΠΑΠ**: Υποστήριξα με συνέπεια κάθε αίτημα ελέγχου και διαφάνειας που τέθηκε στο Δημοτικό Συμβούλιο, όπως ο Διαχειριστικός Έλεγχος στο έτερο Νομικό Πρόσωπο του Δήμου, το ΚΟΙΠΑΠ, καθώς και το αίτημα συγκρότησης διαπαραταξιακής επιτροπής για τον έλεγχο πιθανών ευθυνών όσος αφορά στο ημιτελές Κλειστό Γήπεδο της Λυκόβρυσης. **Ο Δήμαρχος ως επικεφαλής της παράταξης αρνήθηκε τη διενέργεια του Διαχειριστικού Ελέγχου στο ΚΟΙΠΑΠ,** δείχνοντας ότι αντιλαμβάνεται τη διαφάνεια κατά περίπτωση, επιλέγοντας την αδιαφάνεια.
3. **Φαινόμενα υποβάθμισης του Δημοτικού Συμβουλίου**: Βίωσα συνεχή **φαινόμενα εκφυλισμού, υποβάθμισης και αλλοτρίωσης του θεσμικού ρόλου του Δημοτικού Συμβουλίου**, ως μια συνειδητή επιλογή της ηγετικής ομάδας της Διοίκησης Τάσου Μαυρίδη. Υπήρξαν σαφείς παραβιάσεις του κανονισμού λειτουργίας του Δημοτικού Συμβουλίου από τον Πρόεδρό του, αντιδημοκρατικά ψηφίσματα, προσωπικές εμπαθείς τοποθετήσεις εναντίον συναδέλφων, απαξιωτικά, σεξιστικά, ειρωνικά σχόλια που στόχευαν εμένα, υπενθυμίζοντάς σας ότι ανήκα στην ίδια παράταξη με αυτούς που με υπονόμευαν. Επιπρόσθετα βρέθηκα σε εξαιρετικά δυσχερή θέση με φαινόμενα απρεπούς συμπεριφοράς, ύβρεων και απειλών από το Δήμαρχο και με την ανοχή του Προέδρου σε βάρος συμπολιτών μας, οι οποίοι απλά έθεταν, ως έχουν κάθε δικαίωμα, τα αιτήματά τους στο πλαίσιο της Ημέρας του Πολίτη.
4. **ΔΗΜΟΤΙΚΟ ΣΤΑΔΙΟ ΠΕΥΚΗΣ:** **Τ**ο θέμα του επικίνδυνου αγωνιστικού ταρτάν στο στίβο του Δημοτικού Σταδίου Πεύκης, που κληρονομήσαμε ως Διοίκηση και ταλαιπωρεί καθημερινά εκατοντάδες συμπολίτες μας, θα είχε ήδη επιλυθεί αν είχε γίνει δεκτή η προγραμματική σύμβαση με το Δήμο Αμαρουσίου, ο οποίος χρησιμοποιεί εδώ και χρόνια το γήπεδο για τις ανάγκες αθλητικών σωματείων. Δυστυχώς η εν λόγω σύμβαση θυσιάστηκε για μικροπολιτικά συμφέροντα, κάτι που υπήρξε για εμένα μια από τις πιο δυσάρεστες στιγμές της Διοίκησής μου. **Ο Δήμαρχος**, αν και στην αρχή ήταν υπέρμαχος αυτής της λύσης, στη συνέχεια υπαναχώρησε, υποκύπτοντας **στις πιέσεις εξωθεσμικών παραγόντων,** όπως ο πρώην Δήμαρχος, αλλά και δημοτικών συμβούλων της παράταξής μου που προέρχονταν από την πρότερη Διοίκηση και δεν επιθυμούσαν τη λύση, για να μην πιστωθεί θετικά στο Δήμαρχο Αμαρουσίου, τον οποίο κατηγόρησαν για πολιτικό «ιμπεριαλισμό». **ΑΛΛΑ ΤΟ ΠΡΟΒΛΗΜΑ ΓΙΑ ΤΟΥΣ ΣΥΜΠΟΛΙΤΕΣ ΜΑΣ ΠΑΡΑΜΕΝΕΙ ΚΑΙ ΣΗΜΕΡΑ ΑΛΥΤΟ.**
5. **ΕΔΡΑ ΕΔΔΥΠΠΥ:** Το Εθνικό Διαδημοτικό Δίκτυο με 188 μέλη Δήμους σε όλη τη χώρα και 80 ΚΕΠ Υγείας απέκτησε Τομέα Πολιτισμού του οποίου είμαι εντεταλμένη σύμβουλος. Προτάθηκε ως έδρα του Τομέα Πολιτισμού ο Δήμος μας με προφανή οφέλη, όπως ήδη τα έχουν αντιληφθεί οι συμπολίτες μας μέσα από πληθώρα δωρεάν διαδημοτικών φεστιβάλ – εκδηλώσεων. Ωστόσο και αυτό το εγχείρημα **έπεσε θύμα των ίδιων σκοπιμοτήτων** όπως και στην περίπτωση της προγραμματικής σύμβασης του Σταδίου.
6. **Χυδαίες βολές προς το πρόσωπό μου, από το «περιβάλλον» του Δημάρχου:** Ντράπηκα και εξοργίστηκα με τις **συνεχόμενες χυδαίες βολές προς το πρόσωπό μου, στα κοινωνικά δίκτυα** από τον αδερφό του Δημάρχου, τον γιό του πρώην Δημάρχου και άλλων **«διαδικτυακών κουκουλοφόρων».** Ντράπηκα ως γυναίκα, εκπαιδευτικός, μητέρα ενός μικρού παιδιού και εξοργίστηκα ως αυτοδιοικητικός γιατί άνθρωποι όπως ο Δήμαρχος και οι γνωστοί συνοδοιπόροι του στερούμενοι επιχειρημάτων και απορρίπτοντας το διάλογο, χρησιμοποιούν ύβρεις, χλευασμό, λοιδορία αποσκοπώντας εν τέλει στη στοχοποίηση μου, **εκτελώντας «ενδεχομένως**» συμβόλαια «πολιτικής εξόντωσης». Σε αυτά τα φαινόμενα **αποδεδειγμένου νεποτισμού και οικογενειοκρατίας** στέκομαι απέναντι, όπως άλλωστε πράττει ένας δημοκρατικός πολίτης.
7. **Ο Δήμαρχος και το παλαιό μοντέλο Διοίκησης που υπηρετεί πιστά:** Αναρωτήθηκα και προβληματίστηκα πολλές φορές, για τους λόγους **παντελούς έλλειψης στήριξης από το Δήμαρχο και ουσιαστικής υπονόμευσης** και δυσφήμισης της προσωπικότητάς μου καθώς και της αυτοδιοικητικής μου παρουσίας. Στους πρώτους μήνες της θητείας μου θεώρησα ότι ήταν απλά και τυχαία περιστατικά, αναμενόμενα ίσως σε μια νέα διοίκηση που προσπαθεί να βρει το βηματισμό της. Ωστόσο, όσα συνέβησαν, ανέδειξαν ότι ο Δήμαρχος ήταν προσκολλημένος σε ένα μοντέλο διοίκησης παλαιού τύπου, χειραγωγούμενος, ετερόφωτος, υπηρετώντας αποκλειστικά παλαιοκομματικά συμφέροντα της πρότερης Διοίκησης**.** **Κορυφαίο αποδεικτικό στοιχείο** αυτής της στάσης είναι τα όσα διαδραματίζονταν στις παραταξιακές συνελεύσεις όπου δεχόμουν **«μπαράζ» προσβλητικών σχολίων** από ορισμένους συναδέλφους μου. Έφτασαν στο σημείο να ζητήσουν ακόμα και τη διαγραφή μου με το αιτιολογικό ότι προβάλλω υπέρμετρα το έργο της Διοίκησής μας στο ΠΕ.Α.Π και κατ’ επέκταση της παράταξής μας. Γίνεται αντιληπτό στον καθένα ότι μετά απ’ όλα αυτά δεν είχα κανέναν λόγο να συμμετέχω σε αυτές τις συνεδριάσεις. Επέλεξα να διαθέτω όλο το χρόνο μου στην παραγωγή έργου προς όφελος της κοινωνίας, γιατί αυτό τελικά έχει αξία.

* ***«Το Μέλλον μας ανήκει»***

Για την μετέπειτα αυτοδιοικητική της διαδρομή έκανε λόγο η κα Πατούλη, τονίζοντας πως «Αποτελεί **ισχυρή και απόλυτη δέσμευσή μου να παραμείνω δίπλα στην κοινωνία, ως ενεργή πολίτης, μάχιμη δημοτική σύμβουλος**, υπερασπιζόμενη με **κάθε τρόπο τις αρχές:**

* **Της διαφάνειας, της λογοδοσίας, της χρηστής διοίκησης,**
* **Της κοινωνικής αλληλεγγύης,**
* **Της διαδημοτικής συνεργασίας,**
* **Του ήθους στην πολιτική,**
* **Του Δημοκρατικού Διαλόγου**
* **Της αναπτυξιακής προοπτικής για το Δήμο μας**

***Αυτός θα είναι και ο ΦΑΡΟΣ για το μέλλον του Δήμου μας***», όπως είπε χαρακτηριστικά. Βάζοντας αυτό ως **επιστέγασμα των επόμενων ενεργειών της** συμπλήρωσε:

* ***«Η επόμενη πενταετία 2019-2024 θα είναι αναγεννητική για το Δήμο μας»***

*«Έχω αντιληφθεί όμως ότι, η επίτευξη των στόχων αυτών δε μπορεί να είναι μια απλή διακήρυξη προθέσεων, αλλά να μετασχηματισθεί σε μία* ***πρόταση και επιλογή την οποία θα αξιολογήσει η κοινωνία****. Και για να σας προλάβω, αυτό δεν αποτελεί μια δήλωση υποψηφιότητας για τις επερχόμενες εκλογές, αλλά την* ***προσωπική μου δέσμευση και εγγύηση ότι η επόμενη πενταετία θα είναι αναγεννητική*** *για το Δήμο μας και τους συμπολίτες μας».*

**Η κα Πατούλη μετά το πέρας της Συνέντευξης Τύπου απάντησε σε σχετικές ερωτήσεις δημοσιογράφων.**